**Sajtóközlemény**

**Már tizedik éve segítenek a Hankook önkéntesei – Jubileumhoz ért a KÖSZ, Hankook! program**

**A magyar gyár elindítása után pár évvel a Hankook elindította Dolgozói Önkéntes Programját, a KÖSZ, Hankook!-ot (Közösségi Összefogás a Szebbért), melynek célja a környékbeli települések köztereinek, közintézményeinek szépítése és fejlesztése az ott élőkkel közösen. A program tizedik évében többek között a Dunaújvárosi Arborétum megújulásához is hozzájárulnak a Hankook önkéntesei.**

**Rácalmás, 2022. június 22**. – A koreai központú gumiabroncsgyártó cég 2007 júniusában kezdte meg működését Rácalmáson, jelenleg mintegy 2800 alkalmazottat foglalkoztat a hazai gyár. A Hankook önkéntesei a KÖSZ, Hankook! program 2013-as indulása óta összesen 300 környezetszépítő projektben vettek már részt. A pályázati kiírás szerint az összes olyan településen végezhető önkéntes tevékenység, ahonnan vállalati buszjárat közlekedik, így Pest, Fejér, Bács-Kiskun és Tolna megye 64 települését érinti a jótékonysági program. A cég dolgozói javaslatai alapján választja ki a támogatott projekteket, és az adott munkaterv vezetője mindig a vállalat munkatársa. Fontos, hogy a Hankook munkatársai és a helyi lakosok együtt vesznek részt ezekben a munkálatokban, amivel összetartó közösségek épülnek ki.

A KÖSZ, Hankook! program létezésének eddigi 10 évében több mint ezer Hankook dolgozót és nagyjából háromszor ennyi külső segítőt ösztönzött önkéntes munkára. Az önzetlen segítők keze által közösségi terek, óvodák, iskolák, bölcsődék szépültek meg, de szerepelt már horgászegyesület, önkéntes tűzoltó egyesület és állatmenhely is a támogatottak között. A vállalat által az elmúlt években nyújtott támogatás összege 2022-re már csaknem elérte a 130 millió forintot.

Az előző évek összesen mintegy 24 ezer munkaórája alatt az önkéntesek igazi ezermesterként nyílászárókat cseréltek ki, vizesblokkokat újítottak fel, termeket festettek. A közösség, az állatok és a környezet mind a dolgozók, mind a helyiek számára nagyon fontos témák. A program elmúlt éveire vissszatekintve elmondható, hogy túlnyomó többségben vannak a környékbeli iskolák, óvodák és bölcsődék pályázatai, de közterületek parkosítására, játszóterek korszerűsítésére, mezítlábas ösvény, kutyajátszótér vagy szabadtéri edzőpark kialakítására is volt már példa.

**Milyen fejlesztésekre számíthatunk az idén?**

Orosz Csaba György, a Pentele Önkéntes Tűzoltó Egyesület vezetője – aki már hosszú ideje dolgozik együtt a Hankookkal számos területen, így a KÖSZ, Hankook! programban is – elmondta, hogy a következő projektjük a Baracsi úti Arborétum és Tanösvény megújítása lesz. A kikapcsolódni vágyók körében népszerű városi oázis egy olyan természetvédelmi terület, melyet erdészeti és parképítészeti céllal hoztak létre évtizedekkel ezelőtt. Az arborétum telepített örökzöldekkel a Dunaújvároson keresztülhaladó Alsó-foki patak völgyében található. Az idei program keretében újabb padok telepítése, a régiek felújítása, mezítlábas ösvény kialakítása, kerítés építés, az állatsimogatóban pedig nyuszifuttató kialakítása is szerepel a tervek között. A projekt célja az állagmegőrzési, felújítási munkálatokon túl egy civil tér létrehozása a város szívében. *„Az, hogy együtt végezzük el ezeket a mindannyiunk számára fontos munkákat összehozza az embereket, igazi cselekvő közösséget kovácsol”* – mondta el Orosz Csaba az idei fejlesztésekkel kapcsolatban.

A dunaújvárosi arborétum fejlesztésén túl több mint 30 további projekt valósulhat meg idén is a Hankook és dolgozói támogatásának köszönhetően. Így Dunaújvárosban madárbarát kerttel gazdagodik a Bóbita Tagóvoda, játéktároló faházzal a Liszt Ferenc Kerti Bölcsőde, de sok egyéb érdekes projekt mellett a Móricz Zsigmond Általános Iskola egy terme és udvara is megszépül. A környező településeken is számos projekt indult útjára, így lesz a Kisapostagi Mosolykert Óvodának locsolórendszere, a rácalmási Jankovich Miklós Általános Iskolának rendkívül ötletesen kialakított udvara, Perkáta szívében pedig egy szépen felújított játszótér épül.

*„Nagy büszkeség számunkra, hogy önkéntes programunkkal már tíz éve szolgálhatjuk a környékbeli közösségeket. A program megvalósulását kollégáink lelkesedése és elkötelezettsége teszi lehetővé, ezért nekik külön köszönöm, hogy ekkora odaadással vesznek részt a projektekben. Remélem, hogy közös erővel idén is mindenki számára hasznos fejlesztéseket fogunk tudni végrehajtani”* – fogalmazott Roy Katalin, a Hankook Tire Magyarország kommunikációs vezetője.

A programmal kapcsolatos további információ a <https://www.koszhankook.hu/> oldalon érhető el.

###

**A Hankook Tire vállalatról**

A Hankook Tire világszerte innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok, valamint a motorsport számára (mind a pályás versenyeken, mind pedig ralin résztvevő csapatoknak).

A Hankook Tire több mint 180 országba szállítja termékeit, és világszinten hozzávetőlegesen 20.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén. Ennek érdekében a Hankook folyamatosan befektet öt kutatás-fejlesztési központjába és nyolc gyártási egységébe. A Hannoveri Technológiai Központban az európai piac igényeire szabva fejlesztik az abroncsokat, különös tekintettel az európai prémium autógyártók első szerelésű abroncsaira.

A Hankook Tire európai központja Neu-Isenburgban található, Frankfurt am Main közelében. A gyártó további fióktelepeket működtet több európai országban, és a termékeit regionális forgalmazókon keresztül értékesíti más helyi piacokon. A vállalat globális bevételének kb. 34 százalékát az európai piacokon és a FÁK országaiban realizált értékesítések adják. A Hankook Tire 2016 óta szerepel a világszinten elismert Dow Jones Fenntarthatósági Indexben (DJSI World).

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg mintegy 3000 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az IATF 16949:2016. minőségi, ISO 14001:2015. környezetvédelmi, ISO 22301 üzletmenet-folytonossági és az ISO 45001:2018. munkahelyi egészségvédelmi és biztonsági tanúsítványokkal.

További információ: [www.hankooktire-mediacenter.com](http://www.hankooktire-mediacenter.com) és [www.hankooktire.com](http://www.hankooktire.com)

|  |  |  |  |
| --- | --- | --- | --- |
| **Kapcsolat:**  **Hankook Tire Magyarország Kft. | Kommunikációs Osztály | 2459 Rácalmás, Hankook tér 1.** | | | |
| **Roy Katalin**  kommunikációs vezető  [roykatalin@hankooktech.com](mailto:roykatalin@hankooktech.com) | **Pacsirszky Attila**  kommunikációs szakértő  [pacsirszky@hankooktech.com](mailto:pacsirszky@hankooktech.com)  +36-25/556091 | **Vercz Vivien**  kommunikációs munkatárs  [vercz.vivien@hankooktech.com](mailto:vercz.vivien@hankooktech.com)  +36-25/556009 | **Tóth Alexandra**  kommunikációs szakértő  [alexandra.toth@hankooktech.com](mailto:alexandra.toth@hankooktech.com)  +36-25/556096 |